Informácia 
o priebehu a výsledkoch 33. zasadnutia konferencie  
Organizácie Spojených národov pre výživu a poľnohospodárstvo – FAO

Na 33. zasadnutí konferencie FAO v Ríme, Talianskej republike, ktoré sa uskutočnilo 19. – 26. novembra 2005 sa zúčastnili delegácie zo 180 členských krajín FAO, členská organizácia FAO – Európske spoločenstvo, 4 delegácie krajín so štatútom pozorovateľa a zástupcovia medzinárodných vládnych a mimovládnych organizácií. 
V zmysle uznesenia vlády SR č. 874 z 9. novembra 2005 k návrhu účasti delegácie Slovenskej republiky (SR) na 33. zasadnutí konferencie Organizácie Spojených národov pre výživu a poľnohospodárstvo – FAO sa uvedenej konferencie zúčastnila delegácia SR. Delegáciu SR viedol pán Ján Golian, štátny tajomník Ministerstva pôdohospodárstva SR (MP SR). Na 33. konferencii FAO sa uskutočnilo 16 plenárnych zasadnutí. Členovia delegácie SR pracovali v prvej komisii, ktorá mala 8 stretnutí a v druhej komisii, ktorá mala 14 stretnutí. Práca oboch komisií spočívala v prijímaní správ, ktoré sa schvaľovali a diskutovali v rámci procedúry prijatia v regionálnej skupine pre Európu a plenárnom zasadnutí. Delegácie SR tiež pracovala v Koordinačnej pracovnej skupine Rady EÚ pre FAO – COORD FAO, ktorá navrhovala pozičné stanoviská 25 členských štátov Európskej únie (ČŠ EÚ) a Európskeho spoločenstva (ES). Konferencia prijala tiež vyjadrenie o kompetenciách a volebných právach ES a členských štátov FAO (ČŠ FAO) na základe dokumentu C 2005/inf/4. Postoje 25 ČŠ EÚ a ES a dohodnuté stanoviská prezentovala na jednotlivých komisiách a plenárnom zasadnutí predsedajúca krajina EÚ v II. polroku 2005 Spojené kráľovstvo Veľkej Británie a Severného Írska. Postoje a návrhy SR smerujúce k programu a rozpočtu FAO k reformám a decentralizácii boli zapracované a akceptované vo finálnych vystúpeniach predsedníctva EÚ. Predsedajúca krajina v EÚ bola poverená aj účasťou na medziregionálnych negociáciách. Delegáciu ES viedla členka Komisie zodpovedná za poľnohospodárstvo, rozvoj vidieka a rybárstvo pani Mariann Fisher Boelová. Za predsedu 33. zasadnutia konferencie bol menovaný Radou FAO navrhnutý kandidát - minister poľnohospodárstva a rybárstva  Vietnamskej republiky Cao Duc Phat. Za podpredsedou konferencie boli zvolení zástupcovia Eritree, Lýbijskej arabskej džamahírije a Talianskej republiky.
Počas konferencie pracovali: všeobecný výbor - 7 ČŠ FAO, návrhový výbor - 14 ČŠ FAO, mandátový a rezolučný výbor - 9 ČŠ FAO. Priebeh 33. konferencie FAO sa riadil podľa schváleného programu v dokumente C 2005/1 a jeho doplnkov. 
Okrem hlavného plenárneho zasadnutia pracovali dve komisie: 
- 1. komisia pre všeobecné otázky sa zameriavala na všeobecné otázky, špeciálne aktivity a súvisiace administratívno-ústavné záležitosti v programe FAO, ktorú viedol podľa menovania Radou FAO Victorio Guardea de Hernandez (Kostarika). Podpredsedovia boli z Francúzskej republiky a Iránskej republiky. 
- 2. komisia zameriavala svoju činnosť na program práce a rozpočtu FAO, hodnotiaci proces práce FAO, strategické otázky a pracovala pod vedením Zohrab Maleka (Arménska republika). Podpredsedovia boli z Malajzie a Spojených štátov amerických. 
Za dôležitú udalosť konferencie možno považovať, že za generálneho riaditeľa FAO na obdobie rokov 2006 – 2011 bol opätovne zvolený Jacques Diouf (Senegal). Voľby generálneho riaditeľa sa uskutočnili za účasti vedúceho delegácie SR dňa 19. 11. 2005. 
Do programu bolo zahrnuté aj udeľovanie cien za roky 2004 – 2005. Ocenenie            B. R. Sen Awardsa získali vedecko-výskumný pracovníci Heiko Bamman zo Spolkovej republiky Nemecko a Patrick T. Ewans zo Spojených štátov amerických za  prácu „Príspevok pre malých farmárov“, ocenenie A. H. Boema spoločne získali zástupcovia vedecko-výskumných inštitúcií Brazílie, Spojených štátov Amerických. Medaila Margarity Lisárágovej bola udelená redaktorom La Republica a Wall Street Journal za propagovanie boja proti hladu. 
V závere konferencie sa uskutočnila voľba nezávislého predsedu Rady FAO z dvoch kandidátov. Slovenská republika vo voľbách podporovala kandidáta Holandského kráľovstva, ktorý však nebol zvolený rozdielom 4 hlasov. Za nezávislého predsedu Rady FAO bol zvolený Mohammad Saeid Noori Naeini z Iránskej islamskej republiky na obdobie dvoch rokov, t.j. do budúcej konferencie FAO v roku 2007. V závere konferencie boli zvolení noví členovia Rady FAO na obdobie november 2005 – 31. december 2006/1. január 2007 – november 2009 nasledovne: Africký región (4/3 krajiny - miesta), Ázia (3/6 krajiny), Latinská Amerika a Karibská oblasť (1/3 krajiny), Blízky východ (3/1 krajiny), Severná Amerika (1 krajina), Juhozápadný Pacifik (1/1 krajina). Za Európu boli do Rady FAO do roku 2006 zvolení: Francúzska republika, Talianska republika, Švédske  kráľovstvo, Spojené kráľovstvo Veľkej Británie a Severného Írska. Na obdobie do roku 2009 boli zvolení: Spolková republika Nemecko, Moldavská republika a Ukrajina. 
Významným dokumentom konferencie je prijatá deklarácia pri príležitosti 60. výročia založenia FAO (16. október 1945, Quebec), ktorá opätovne potvrdila poslanie, potrebu aktivít FAO v prospech celosvetovej potravinovej bezpečnosti, rozvoja vidieka v nadväznosti na riešenie socio-ekonomických a environmentálnych problémov. 
V súlade s mandátom a ústavou FAO a v nadväznosti na závery Svetového potravinového summitu a implementáciu Miléniových rozvojových cieľov pozvalo FAO svojich členov, inštitúcie a taktiež jednotlivcov ku konkrétnej spolupráci pri odstraňovaní hladu vo svete. 
Dôležitým dokumentom konferencie sú prvé celosvetové dobrovoľné smernice o práve na primerané potraviny v nadväznosti na národnú potravinovú bezpečnosť, ktorých implementáciu podporujú aj členské štáty EÚ a ES. 
Okrem inauguračného prejavu vystúpil generálny riaditeľ FAO Jacques Diouf aj s hlavným úvodným prejavom na 3. plenárnom zasadnutí. Svoje vystúpenie zameral na prezentáciu priorít v programe FAO a vízie FAO v 21. storočí. Samostatne analyzoval reformné snahy v organizácii, pripravenosť a možnosti reformy vo FAO v nadväznosti na  reformné úsilie v celom systéme organizácií OSN. Upriamil pozornosť na problémy v pomalom pokroku v implementácii Rímskej deklarácie a akčného plánu Svetového potravinového summitu a jeho hodnotiaceho zasadnutia (Rím, 1996, 2002) a tiež na závery zo Svetového summitu (New York, 2005). FAO ako najväčšia špecializovaná agentúra v systéme OSN bude vystupovať ako dôležitý účastník spolupráce v Medzinárodnej aliancii proti hladu a taktiež ako vedúca organizácia pri riešení núdzových a krízových situácií súvisiacich s hladom a epidemologickými problémami rastlín a zvierať vo svete. Vystúpenie generálneho riaditeľa FAO bolo doplnené vystúpeniami predsedu konferencie, nezávislého úradujúceho predsedu Rady FAO. Po ďalších príspevkov sa začala diskusia vedúcich delegácií v rámci plenárneho zasadnutia v tematickom okruhu „Stav výživy a poľnohospodárstva“. 
Vystúpenia vedúcich delegácií analyzovali prácu FAO v nadväznosti na všeobecnú hospodársku situáciu, postavenie poľnohospodárstva a potravinovú bezpečnosť aj vo svojich krajinách. Reagovali tiež na konferenčné dokumenty vypracované v ústredí FAO za pripomienkovania členskými štátmi FAO. Vystúpenia podporovali nezastupiteľnú úlohu FAO v implementácii záverov Svetového potravinového summitu a Miléniových rozvojových cieľov v boji proti hladu a podvýžive a tým aj chudobe. Za kladný moment považovali aktívnejšiu a užšiu spoluprácu FAO v systéme organizácií OSN s medzinárodnými vládnymi a mimovládnymi organizáciami a takisto potrebu reformy FAO v nadväznosti na výsledky nezávislého externého hodnotenia. Niektoré vystúpenia podporovali pokračovanie realizácie Špeciálneho programu potravinovej bezpečnosti (hlavná orientácia na Afriku, Latinskú Ameriku a Áziu), programu Južno-južnej spolupráce, programov pomoci v boji proti chorobám zvierat a rastlín šíriacej sa medzi krajinami a regiónmi a osobitne vyzdvihli úlohu FAO v prevencii a riešení vysoko patogénnej vtáčej chrípky. Členovia FAO podporili vo vystúpeniach pomoc pre malých farmárov (vrátane prístupov na trh) a spoluprácu s Africkou úniou. Vo vystúpení Európskeho spoločenstva odznelo, že podporuje realizáciu poslania a práce FAO v prospech postupného odstránenia hladu a podvýživy vo svete. Pre plnenie tohto mandátu FAO sa žiada dôkladná analýza a hodnotenie doterajších prác, naštartovanie reforiem a decentralizačných snáh organizácií, čo by viedli k väčšej účinnosti pôsobenia FAO. 
Na štvrtom plenárnom zasadnutí dňa 21. novembra 2005 vystúpil pán Ján Golian, štátny tajomník MP SR, vedúci delegácie SR. Jeho vystúpenie analyzovalo dvojročnú spoluprácu SR s FAO. Dôraz kládol na definovanie záujmov a priorít SR v nasledujúcom období, medzi ktoré patria programy zamerané na prírodné zdroje vrátane lesníctva, ochranu genetických zdrojov pre výživu a poľnohospodárstvo, podpora medzinárodných partnerstiev FAO, rozvoj informačného systému FAO, práca v Códexe Alimentarius, podpora aktivít FAO v boji proti hladu a podvýžive. Boli podporené reformy v organizácii, ale aj zachovanie subregionálnej skupiny pre strednú a východnú Európu a pokračovanie v medzinárodných multilaterálnych technických projektoch pre tieto krajiny. Pre dosiahnutie týchto cieľov boli ostatní delegáti na konferencii požiadaní, aby svoje rokovania viedli k prijatiu rozpočtu FAO so zhodou (konsenzom), čo je základným predpokladom pre implementáciu nosných úloh medzinárodného spoločenstva v boji s hladom a podvýživou na národnej, regionálnej a celosvetovej úrovni. 
Súčasne s plenárnym zasadnutím pracovala prvá komisia, ktorá svoju činnosť zamerala hlavne na:
-	prípravu a schválenie realizácie Medzinárodnej konferencii o poľnohospodárskych reformách a vidieckom rozvoji (Porto Alegre, Brazílska republika, marec 2006),
-	hodnotenie a prijatie správy o činnosti Spoločného programu OSN/FAO – Svetového potravinového programu – WFP, najväčšej humanitárnej organizácie pre potravinovú pomoc,
-	schválenie správy o pokroku v implementácii akčného plánu, pohlavia a rodov v rozvoji.
Závažným sprievodným podujatím pri tejto komisii bol medzinárodný seminár na tému FAO a vtáčia chrípka za účasti delegátov a odborníkov z celého sveta, FAO, Svetovou organizáciou pre nákazy zvierat - OIE a programom Boj proti chorobám zvierat – EMPRES, ktorý je vedúcou medzinárodnou organizáciou a stojí na čele prípravy systému skorého varovania, budovania preferenčných laboratórií a medzinárodnej siete OVFLU v problematike vtáčej chrípky. O priebehu a dokumentoch z tohto seminára boli informovaní: vedenie MP SR, Štátna veterinárna a potravinová správa SR ako aj odborníci z rezortu Ministerstva zdravotníctva SR v decembri 2005. Na seminári sa zúčastnila zástupkyňa rezortu zdravotníctva a členovia delegácie z rezortu pôdohospodárstva a Zastupiteľského úradu SR. 
Druhá komisia orientovala svoju činnosť hlavne na:
-	implementačnú správu za roky 2002 – 2003,
-	hodnotenie činnosti organizácie za rok 2005, 
-	priebeh a pokračovanie nezávislého externého hodnotenia FAO,
-	program práce a rozpočtu na roky 2006 – 2007,
-	príprava a dopracovanie rezolúcie súvisiacej s efektivitou a úsporami v rozpočte FAO pri opätovnom uplatnení úhrady členských príspevkov 50 % Eur a 50 % USD,
-	strednodobý plán FAO do roku 2011,
-	vízia FAO v 21. storočí.
V rámci pokračujúcej rozpravy na plenárnom zasadnutí vystúpilo za 4 dni 118 vedúcich delegácií (vo väčšine prípadov ministri poľnohospodárstva, námestníci ministrov a štátni tajomníci). Za ES vystúpila členka Komisie zodpovednej za poľnohospodárstvo, rozvoj vidieka a rybárstvo. Svoje vystúpenia mali aj vedúci delegácií vládnych                         a mimovládnych organizácií. Pozornosť v týchto vystúpeniach sa sústreďovala aj na potrebu pokračovania v aktivitách Medzinárodnej aliancie proti hladu, podpory reformy FAO so zámerom zachovať poslanie organizácie a jej priority v programoch. Z týchto priorít boli zvýraznené programy trvalo udržateľného rozvoja poľnohospodárstva a vidieka (SARD), programy orientované na HIV/AIDS, prírodné zdroje – lesníctvo a rybárstvo, uplatňovanie výsledkov z Codexu Alimentarius, Špeciálny program potravinovej bezpečnosti, podporu projektov pre rozvojové krajiny a pod. Súbežne so zabezpečením práce plenárneho zasadnutia prvej a druhej komisie pracovali návrhový výbor, rezolučný výbor, mandátový výbor a všeobecný výbor. Počas konferencie sa vytvárali otvorené pracovné skupiny, ktorých cieľom bolo prediskutovať sporné odborné problémy vzniknuté v rámci konferencie. Delegácia SR sa zúčastňovala práce v pracovnej skupine pre reformy FAO. Počas záverečnej časti plenárneho zasadnutia popri prijímaní a schvaľovaní správ z prvej a druhej komisie sa prerokovali aj ďalšie finančné otázky, ústavné, administratívne a legislatívne záležitosti, z ktorých sú závažné pre budúcu spoluprácu členských krajín FAO aj v SR najmä:
-	dohoda medzi FAO a Svetovou organizáciou pre duševné vlastníctvo (WIPO),
-	doplnok k štatútu komisie Codex Alimentarius,
-	doplnky k finančným pravidlám organizácie,
-	audit účtu FAO za roky 2002 – 2003,
-	deklarácia k 60. výročiu FAO,
-	schválenie stupnice členských príspevkov FAO na roky 2006 – 2007,
-	súhlas s platbou ES, ktorá pokrýva administratívne a iné náklady vyplývajúce z členstva v organizácii,
-	schválenie prijatia Bieloruskej republiky za nového člena organizácie,
-	využitie portugalského jazyka na regionálnej konferencii FAO pre Afriku,
-	menovanie zástupcov do Dôchodkového výboru (SR končila svoje členstvo v roku 2005),
-	dokument o pokračovaní celosvetového Cenzusu – štatistického sledovania v poľnohospodárstve.
Medzi významné sprievodné podujatia na konferencii patrili Fórum mimovládnych organizácií a stretnutie pri okrúhlom stole o vode pre poľnohospodárstvo v Afrike, Blízkom východe a malých ostrovných rozvojových štátov, ktoré sa uskutočnilo 22. novembra 2005 za účasti 56 delegácií, vrátane 22 ministrov. Predsedajúcim bol minister poľnohospodárstva, vodného hospodárstva a lesníctva Namíbie. 
Za dôležitú udalosť 33. konferencii FAO možno považovať audienciu delegátov u Jeho Svätosti pápeža Benedika XVI., ktorá sa uskutočnila v prijímacích priestoroch vo Vatikáne 23. novembra 2005 za účasti zástupcov delegácie SR. Pri tejto príležitosti Jeho Svätosť pápež Benedik XVI. vo svojom prejave zdôraznil potrebu medzinárodnej solidarity, vyzdvihol právo národov a jednotlivcov na potraviny a  potrebu spolupráce v boji proti hladu a podvýžive vo svete. 

Počas 33. zasadnutia konferencie FAO sa uskutočnili prijatia a rokovania vedúceho delegácie SR pána Jána Goliana, štátneho tajomníka MP SR s:
-	Jacquesom Dioufom, generálnym riaditeľov FAO, v ústredí FAO v Ríme, dňa      21. novembra 2005 na tému perspektívy spolupráce SR s FAO, podpora technických multilaterálnych projektov, ktoré SR navrhuje spolu s ďalšími krajinami FAO a postoje k naplneniu poslania FAO nadväzne na pokračujúce reformy organizácie,
-	Davidom Harcharikom, námestníkom generálneho riaditeľa FAO, v ústredí FAO v Ríme, dňa 21. novembra 2005 na tému hlavné programové priority FAO, prebehla neformálna diskusia o pozvaní na Európsku lesnícku komisiu FAO, ktorá sa pripravuje realizovať v roku 2006 v SR.
V ústredí FAO a v ústredí WFP sa uskutočnili ďalšie odborné konzultácie členov delegácie SR:
-	organizačno-technická príprava a príprava listu o zmluve medzi vládou SR a WFP na uskutočnenie prvej konzultácie nových členských štátov Európskej únie, pristupujúcich štátov a Svetového potravinového programu v Nitre, SR, január 2006,
-	príprava Memoranda vlády SR a ďalšie dokumenty na realizáciu Európskej lesníckej komisie FAO v SR v máji 2006, prerokovanie rozpracovaných technických projektov v programe FAO a diskusia o rozvojových zmluvách a projektoch na regionálnom úrade,
-	pracovné rokovanie na sekcii potravín a výživy k otázkam celosvetovej koordinácie údajovej základne o zložení potravín nadväzne na pokračujúcu prácu Strediska FAO o zložení potravín pre krajiny strednej a východnej Európy – CEECFOODs na Výskumnom ústave potravinárskom (VÚP), o zameraní sekcie najmä v oblasti kvality výživy a v činnosti v rámci komisie Codex Alimentarius, o vytváraní portálu o bezpečnosti potravín a ďalších odborných témach súvisiacich s činnosťou tejto sekcie.

Dosiahnuté závery a výsledky – súhrnné hodnotenie

Delegácia Slovenskej republiky na 33. zasadnutí konferencie FAO, na jej sprievodných podujatiach, rokovaniach a konzultáciách vystupovala podľa uznesenia vlády SR č. 874 z 9. novembra 2005 a schváleného návrhu smernice o postupe delegácie SR na     33. zasadnutí konferencie FAO, ktorou vláda SR vyjadrila súhlas v bode A. 2. uvedeného uznesenia. 
Vedúci delegácie SR pán Ján Golian, štátny tajomník MP SR vo svojom vystúpení na 4. plenárnom zasadnutí 21. novembra 2005 vyjadril stanovisko a postoj SR k realizácii programu, poslaniu a zámeru reformy FAO. SR v rámci práce regionálnej skupiny a Koordinačnej pracovnej skupiny FAO pri Rade EÚ (počas konferencie pôsobiacej v Ríme) vypracovala pripomienky, vyjadrila názory, ktoré smerovali k efektívnemu zabezpečovaniu programu FAO na roky 2006 – 2007, stanoviská k scenárom rozpočtu a strategickým zámerom organizácie v strednodobom horizonte. 
Bolo deklarované a notifikované postavenie SR ako riadneho členského štátu FAO v otvorených výboroch Rady FAO dňa 24. novembra 2005 a vo Výbore pre svetovú potravinovú bezpečnosť, Výbore pre koordinačné úlohy poľnohospodárstva v programe FAO, Výbore pre lesníctvo, Výbore pre rybárstvo, Výbore pre komoditné problémy na roky 2006 – 2007: (Originál dokumentu o notifikácii členstva SR je uložený u generálneho tajomníka konferencie v Ríme, kópia na MP SR OZV a ZÚ SR v Ríme).
	
	SR potvrdila svoje pôsobenie v spoločných programoch FAO s WHO, ILO, ECE, UNEP, v oblasti programu Komisie Codex Alimentarius, v lesníctve, v programe trvalo udržateľného rozvoja vidieka a poľnohospodárstva, ako aj svoje pôsobenie v Komisii pre fytosanitárne problémy, Komisii pre genetické zdroje pre výživu a poľnohospodárstvo a tiež v regionálnych komisiách a pracovných skupinách v oblasti lesníctva, žien na vidieku a poľnohospodárskej rodiny v koordinácii poľnohospodárstva v programe FAO a v spoločnom programe OSN/FAO -  Svetovom potravinovom programe v rokoch 2006 – 2007. 
Podľa záverov 128. a 129. rady FAO a 33. konferencii FAO rozpracoval  Sekretariát FAO kalendár vládnych a hlavných aktivít FAO na rok 2006, kalendár vládnych aktivít Svetového potravinového programu - WFP a Medzinárodného fondu pre rozvoj poľnohospodárstva - IFAD na rok 2006. (Pozn. SR je ČŠ FAO a WFP a v IFADe má štatút pozorovateľa). 
Z prijatých záverov zo Správy z 33. zasadnutia konferencie FAO (10 častí a doplnky, správa všeobecného, návrhového a mandátového výboru, správy zo sprievodných podujatí a rokovaní) vyplývajú pre SR hlavne tieto záväzky a účasť na rozpracovaní rezolúcií:
-	zabezpečiť aktívnu spoluprácu pri realizácii Programu práce a rozpočtu GR FAO v rokoch 2006 – 2007 vrátane implementácie prijatých rezolúcií z 33. konferencie FAO,
-	plniť úlohy a záväzky, ktoré vyžaduje pôsobenie SR v pozícii člena v otvorených výboroch FAO v zmysle notifikácie členstva SR z 33. konferencie SR,
-	rozvíjať činnosť v medzinárodných mnohostranných kontaktoch v rámci pôsobenia Výboru pre spoluprácu SR s FAO a naďalej upevňovať kontakty s ústredím FAO, s regionálnym úradom pre Európu a subregionálnym úradom pre strednú a východnú Európu,
-	aktívne sa zapájať do mnohostranného negociačného procesu v rámci Koordinačnej pracovnej skupiny FAO pri Rade EÚ ako aj koordinačných stretnutí EÚ a EK v rámci stretnutí stálych predstaviteľov COREPER, pripravovať odporúčania           a pripomienky k tvorbe dokumentov FAO v prospech pozičných stanovísk 25 ČŠ EÚ a ES a tiež sa zúčastňovať záverečných stanovísk na pôde rokovaní v ústredí FAO,
-	pokračovať v aktívnom pôsobení SR v pozícii predsedníctva Európskej lesníckej komisie FAO (do októbra 2006), 
-	zapájať sa do činnosti Pracovnej skupiny pri Rade EÚ pre potravinovú pomoc,
-	zabezpečiť aktívnu účasť SR v dvojročnom programe FAO na hlavných svetových a regionálnych konferenciách,
-	rozpracovať závery z prijatí a rokovaní pána Jána Goliana, vedúceho delegácie SR, štátneho tajomníka MP SR ako aj z technických konzultácií v ústredí FAO do implementačnej fázy,
-	venovať zvýšenú pozornosť finančnej disciplíne SR v spolupráci s FAO pri úhrade členských príspevkov podľa stanovenej stupnice v rokoch 2006 – 2007,
-	podporovať aktivity smerujúce k prechodu do pozície čiastočne sponzorskej krajiny v programe FAO vrátane zabezpečenia činnosti strediska FAO o zložení potravín pre krajiny strednej a východnej Európy CEECFOODs na VÚP (od roku 1998)        a prípravy ďalších návrhov projektov technickej pomoci,
-	sledovať vývoj vo využívaní príspevku za ES, ktoré bolo na roky 2006 – 2007 stanovené vo výške 517,145 tis. Eur. 

33. zasadnutie konferencie FAO rozhodlo, že 34. zasadnutie konferencie FAO sa uskutoční v Ríme, Talianskej republike 17. – 24. novembra 2007. 
MP SR v úzkej spolupráci s Ministerstvom zahraničných vecí SR zabezpečí realizáciu záväzkov, úloh a odporúčaní z 33.zasadnutia konferencie FAO. Pri riešení odborných problematík sa predpokladá spolupráca s Ministerstvom práce, sociálnych vecí a rodiny SR, Ministerstvom zdravotníctva SR, Ministerstvom životného prostredia SR, Ministerstvom hospodárstva SR, Ministerstvom školstva SR, Ministerstvom vnútra SR, Ministerstvom spravodlivosti SR, Štatistickým úradom SR a s ďalšími inštitúciami a mimovládnymi organizáciami.